

|  |  |
| --- | --- |
| Αρ. Πρωτ. 489 | Αθήνα 12/5/2025 ΠροςΤους Συλλόγους Εκπαιδευτικών Π.Ε.  |

**Θέμα: Για την απαράδεκτη ενέργεια κλήσης εκπαιδευτικού σε ακρόαση ενώπιον του Πρωτοβάθμιου Πειθαρχικού Συμβουλίου, με το ερώτημα της θέσης σε δυνητική αργία, επειδή υπερασπίστηκε, δημόσια, το δικαίωμα μαθητή για απρόσκοπτη πρόσβαση στην εκπαιδευτική διαδικασία.**

Το Δ.Σ. της Δ.Ο.Ε. εκφράζει τη συμπαράστασή του στη συνάδελφο του 7ου Δημ. Σχολείου Αχαρνών που παραπέμπεται σε ακρόαση ενώπιον του Πρωτοβάθμιου Πειθαρχικού Συμβουλίου με το ερώτημα της θέσης σε δυνητική αργία και καταδικάζει την τακτική εκφοβισμού και πειθαρχικών διώξεων που ακολουθούν Υπουργείο Παιδείας και Διοίκηση, η οποία έχει ως προφανή στόχο τη φίμωση των εκπαιδευτικών μπροστά στα τεράστια προβλήματα της εκπαίδευσης.

Η εκπαιδευτικός του 7ου Δημοτικού Σχολείου Αχαρνών, σύμφωνα με την καταγγελία του Συλλόγου Εκπαιδευτικών Π.Ε. Αν. Αττικής «ο Σωκράτης», τον περασμένο Νοέμβριο, μίλησε δημόσια, για την αναγκαστική αποχή μαθητή από την εκπαιδευτική διαδικασία επειδή δεν είχε τοποθετηθεί Σχολικός Νοσηλευτής/τρια, ειδικότητα αναγκαία για την ασφαλή παραμονή του στο σχολείο όπου φοιτά καθώς και για τις επιπτώσεις που έχει για το παιδί η μακρόχρονη απουσία του, από το σχολικό περιβάλλον στην ψυχοκοινωνική εξέλιξή του και τη μαθησιακή του πορεία. Η άδικη και πρωτοφανής δίωξη της συναδέλφου έχει στόχο να αποκρύψει τις τεράστιες ευθύνες που φέρει η Πολιτεία και οι αρμόδιοι φορείς για το γεγονός ότι δεν προσλήφθηκε σχολικός Νοσηλευτής/τρια στο σχολείο αλλά και ότι ο μαθητής υποχρεωτικά μεταφέρθηκε σε άλλη σχολική μονάδα.

Το Δ.Σ. της Δ.Ο.Ε. στηρίζει την εκπαιδευτικό του 7ου Δημοτικού Σχολείου Αχαρνών και την Παράσταση Διαμαρτυρίας, που καλεί ο Σύλλογος «Σωκράτης» για την Τρίτη 20 Μαΐου 2025 και ώρα 9:00 π.μ στην Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Αττικής

Για τη διευκόλυνση συμμετοχής των συναδέλφων από όλη την Αττική στην κινητοποίηση, προκηρύσσει 3ωρη στάση εργασίας (από 8:00 π.μ.–11:00 π.μ.).

